বলতে বলতে মেঝে থেকে ডিক্সনারিটা তুলে নিল সে। আশ্চর্য, শ্রেয়ার ছবি এখানে এলো কি করে? ‘অরূপ কাল রাতে আমায় সব জানিয়েছে। তুমি এত ভালোবাসো আমায়! আমিই তোমায় বুঝতে পারিনি! ইউ নো, অরূপকে কোনোদিনই প্রেমিক মনে করিনি আমি। কলেজে কে কি বলল, আই গিভ্‌ আ ড্যাম! তোমায় আমি বরাবর ঈর্ষা করতাম। সেই তুমি ...।‘ রুমালে মুছে নিল সে চোখের জল আর গলতে থাকা সি. সি. ক্রিম যা ঢেকে রেখেছিল শ্রেয়ার সারল্য। ‘পরে আসব আমি--’ কাঁদতে কাঁদতে দূরে চলে গেল সায়নের হারানো ভালবাসা। বলা উচিত, এতদিনে চুম্বক মন পেল লোহার দৃঢ়শীতল স্পর্শ। সে স্পর্শে, সঞ্চার হয় আস্থা ও অহংকার। কাছাকাছি এল তাদের মন। তবে কাছে দূরের সমীকরণটাই আপেক্ষিকতার আলম্ব বিন্দুতে দাঁড়িয়ে। কোথা থেকে যে কি হয়ে গেল কিছুই যেন মিলছে না। আবার সব মিলিয়ে দিচ্ছে। কিন্তু এখনো জানে না সায়ন, এ আপাত সুখ কিসের অশনি সংকেত?